NWU-Pukke loop breëbors met drie VarsitytitelsWihan Lubbe (krieketkaptein), Chanté Bester (netbalkaptein), prof. Fika Janse van Rensburg (kampusrektor van die NWU-Pukke) en Jeandré Rudolph (rugbykaptein). Foto: NWU-Pukke/Facebook Drie Varsitybekers het nou staanplek by die NWU-Pukke. Dié sonderlinge prestasie is te danke aan die rugby-, krieket- en netbalspanne wat almal die afgelope jaar die Varsitybekers in hulle onderskeie sportsoorte verower het. Die kriekettitel is die jongste toevoeging. Dit het gekom nadat Wihan Lubbe, kaptein van die NWU-Pukke se krieketspan, en sy troepe Saterdagaand die Universiteit van Pretoria (Tuks) se oorheersing van die titel na twee jaar verbreek het deur hulle op Senwespark met vier paaltjies te klop. Chanté Bester, kaptein van die netbalspan, en haar span het die einste Tuks verlede jaar in die Pretorianers se agterplaas bloedneus gegee om die titel te behou wat hulle in 2015 verower het. Die Varsitybeker-rugbyspan het in 2016 die titel verower wat hulle vir twee jaar ontwyk het toe hulle in eindstryde vasgeval het. Hulle harte (en duisende toeskouers s’n) is in 2014 gebreek toe die Universiteit van Kaapstad in die doodsnikke van die eindstryd die wedstryd beklink het. Die volgende jaar was die NWU-Pukke weer in die eindstryd, net om op Shimlapark in Bloemfontein deurmekaar gehardloop te word deur die Universiteit van die Vrystaat. In 2016 het Jeandré Rudolph en sy troepe die titel Potchefstroom toe gebring deur die Universiteit Stellenbosch op die Danie Craven-stadion diep in beseringstyd te klop. ♦ Rudolph-hulle se aanslag op die verdediging van hulle titel het reeds begin. Hulle is na twee rondes in die 2017-Varsitybekerreeks steeds onoorwonne.